Document ID: 32005L0079

ΟΔΗΓΊΑ 2005/79/ΕΚ ΤΗΣ ΕΠΙΤΡΟΠΉΣ
της 18ης Νοεμβρίου 2005
για την τροποποίηση της οδηγίας 2002/72/ΕΚ σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου της 27ης Οκτωβρίου 2004 σχετικά με τα υλικά και αντικείμενα που προορίζονται να έρθουν σε επαφή με τρόφιμα και με την κατάργηση των οδηγιών 80/590/ΕΟΚ και 89/109/ΕΟΚ (1), και ιδίως το άρθρο 5 παράγραφος 2,
Κατόπιν διαβούλευσης με την Ευρωπαϊκή Αρχή για την Ασφάλεια των Τροφίμων,
Εκτιμώντας τα ακόλουθα:
(1)
Η οδηγία 2002/72/ΕΚ της Επιτροπής (2) καταρτίζει κατάλογο των μονομερών και των άλλων αρχικών ουσιών που μπορούν να χρησιμοποιηθούν για την παρασκευή πλαστικών υλικών και αντικειμένων. Σύμφωνα με τις νέες πληροφορίες σχετικά με την αξιολόγηση κινδύνου για παρόμοιες ουσίες, στον κοινοτικό κατάλογο των επιτρεπόμενων ουσιών της παραπάνω οδηγίας πρέπει να συμπεριληφθούν ορισμένα μονομερή που έγιναν προσωρινά δεκτά σε εθνικό επίπεδο καθώς και νέα μονομερή.
(2)
Η οδηγία 2002/72/ΕΚ περιέχει επίσης έναν ατελή κατάλογο προσθέτων που μπορούν να χρησιμοποιηθούν για την παρασκευή πλαστικών υλικών και αντικειμένων. Ο κατάλογος αυτός πρέπει να τροποποιηθεί έτσι ώστε να συμπεριλάβει και άλλα πρόσθετα που αξιολογήθηκαν από την Ευρωπαϊκή Αρχή για την Ασφάλεια των Τροφίμων (εφεξής «η Αρχή»).
(3)
Όσον αφορά ορισμένες ουσίες, πρέπει να τροποποιηθούν βάσει των νέων διαθέσιμων πληροφοριών οι περιορισμοί που έχουν ήδη καθοριστεί σε κοινοτικό επίπεδο. Ειδικότερα, η Αρχή συνέστησε τη μείωση του ορίου ειδικής μετανάστευσης (ΟΕΙΜ) του εποξειδωμένου σογιέλαιου (ESBO) για παρεμβύσματα από πολυβινυλοχλωρίδιο (PVC) που περιέχουν την εν λόγω ουσία και τα οποία χρησιμοποιούνται για τη σφράγιση γυάλινων δοχείων με παρασκευάσματα για βρέφη και παρασκευάσματα δεύτερης βρεφικής ηλικίας ή με μεταποιημένες τροφές με βάση τα δημητριακά και παιδικές τροφές για βρέφη και μικρά παιδιά. Στην ουσία, η Αρχή επεσήμανε ότι η έκθεση των βρεφών που καταναλώνουν τακτικά τέτοια παρασκευάσματα μπορεί να υπερβεί την ΑΗΛ. Κατά συνέπεια, το ΟΕΙΜ για το εποξειδωμένο σογιέλαιο μειώνεται για τις συγκεκριμένες εφαρμογές από τα 60 στα 30 mg/kg τροφίμου ή προσομοιωτή τροφίμου και παραμένει το ίδιο για όλες τις άλλες εφαρμογές της.
(4)
Πρέπει να οριστεί μεταβατική περίοδος για τα παρεμβύσματα από πολυβινυλοχλωρίδιο που περιέχουν εποξειδωμένο σογιέλαιο και χρησιμοποιούνται για τη σφράγιση γυάλινων δοχείων, τα οποία έρχονται σε επαφή με τρόφιμα πριν από τις 19 Νοεμβρίου 2006.
(5)
Συνεπώς, η οδηγία 2002/72/ΕΚ πρέπει να τροποποιηθεί αναλόγως.
(6)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα II, III, V και VI της οδηγίας 2002/72/ΕΚ τροποποιούνται σύμφωνα με τα παραρτήματα I έως IV της παρούσας οδηγίας.
Άρθρο 2
Τα παρεμβύσματα από πολυβινυλοχλωρίδιο που περιέχουν εποξειδωμένο σογιέλαιο, με αριθμό αναφοράς 88640 στο μέρος Α του παραρτήματος ΙΙΙ της οδηγίας 2002/72/ΕΚ, χρησιμοποιούνται για τη σφράγιση γυάλινων δοχείων, τα οποία περιέχουν παρασκευάσματα για βρέφη και παρασκευάσματα δεύτερης βρεφικής ηλικίας, όπως ορίζονται από την οδηγία 91/321/ΕΟΚ (3) της Επιτροπής, ή μεταποιημένες τροφές με βάση τα δημητριακά και παιδικές τροφές για βρέφη και μικρά παιδιά, όπως ορίζονται από την οδηγία 96/5/ΕΚ (4) της Επιτροπής, πληρώθηκαν πριν από τις 19 Νοεμβρίου 2006, και, τέλος, συμμορφώνονται με τους περιορισμούς και/ή απαιτήσεις που προβλέπονται στο μέρος Α του παραρτήματος ΙΙΙ της οδηγίας 2002/72/ΕΚ, όπως τροποποιήθηκε από την οδηγία 2004/19/ΕΚ, μπορούν να συνεχίσουν να διατίθενται στην αγορά με την προϋπόθεση ότι η ημερομηνία πλήρωσής τους επισημαίνεται στα υλικά και τα αντικείμενα.
Η ημερομηνία πλήρωσης μπορεί να αντικαθίσταται με άλλη ένδειξη με την προϋπόθεση ότι η ένδειξη αυτή επιτρέπει την ταυτοποίηση της εν λόγω ημερομηνίας. Η ημερομηνία πλήρωσης πρέπει κατόπιν αίτησης να κοινοποιείται στις αρμόδιες αρχές και στους αρμοδίους για την επιβολή των απαιτήσεων που ορίζει η παρούσα οδηγία.
Το πρώτο και το δεύτερο εδάφιο ισχύουν με την επιφύλαξη της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου (5).
Άρθρο 3
1. Τα κράτη μέλη θεσπίζουν και δημοσιεύουν το αργότερο έως τις 19 Νοεμβρίου 2006 τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των διατάξεων αυτών και τον πίνακα αντιστοιχίας μεταξύ των εν λόγω διατάξεων και της παρούσας οδηγίας.
Τα κράτη μέλη εφαρμόζουν αυτές τις διατάξεις κατά τρόπον ώστε:
α)
να επιτρέπουν την εμπορία και τη χρήση των πλαστικών υλικών και αντικειμένων που προορίζονται να έρθουν σε επαφή με τρόφιμα και συμμορφώνονται με την παρούσα οδηγία από τις 19 Νοεμβρίου 2006·
β)
να απαγορεύουν την παρασκευή και την εισαγωγή στην Κοινότητα πλαστικών υλικών και αντικειμένων που προορίζονται να έρθουν σε επαφή με τρόφιμα και δεν συμμορφώνονται με την παρούσα οδηγία από τις 19 Νοεμβρίου 2007.
Οι διατάξεις αυτές, όταν θεσπίζονται από τα κράτη μέλη, παραπέμπουν στην παρούσα οδηγία ή συνοδεύονται από σχετική παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
2. Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 18 Νοεμβρίου 2005.

Labels: 3
0
1
17